Arnold Schibbye

Arnold Richard Schibbye (født 9. mai 1894 på Lillestrøm, død 12. oktober 1959) var en norsk høyesterettsadvokat og politiker (H).

Han var sønn av skolebestyrer Einar Schibbye (1865–1931) og husmor Annie Arnold (født 1868). Arnold Schibbye var selv gift med Dorothea Svaboe (født 1892) fra Luster, men ekteskapet ble oppløst. Han hadde studentereksamen fra 1911, juridisk embedseksamen fra 1916 og advokaturen fra 1922. Han var edsvoren fullmektig i 1917, overrettssakfører fra 1917, advokatfullmektig 1917–1922 og høyesterettsadvokat i Oslo fra 1922.

Schibbye var politisk engasjert i Høyre, og var medlem av Oslo bystyre og formannskap 1925–1945, formann i Oslo Høyre 1932–1938, medlem av skattetakstkommisjonen 1933–1934 og medlem av overligningsnemnden i 6 år. Blant andre verv Schibbye bekledde, kan nevnes styremedlem i Oslo Lysverker AS, styreformann i Emaljeverket AS, styreformann i O. Jakobsens Maskinverksted AS og styremedlem i AS Norsk Labrador & Granittindustri.

Referanser 

Høyre-politikere i Oslo
Norske høyesterettsadvokater
Personer fra Skedsmo kommune